Datum: 19. 8. 2025

**VRTCEM**

**OSNOVNIM ŠOLAM**

**OSNOVNIM ŠOLAM S PRILAGOJENIM PROGRAMOM**

**GLASBENIM ŠOLAM**

**ZAVODOM ZA VZGOJO IN IZOBRAŽEVANJE OTROK IN MLADOSTNIKOV S POSEBNIMI POTREBAMI**

**SREDNJIM ŠOLAM**

**VIŠJIM STROKOVNIM ŠOLAM**

**DIJAŠKIM DOMOVOM**

**ORGANIZACIJAM ZA IZOBRAŽEVANJE ODRASLIH**

**POSTOPEK IMENOVANJA IN RAZREŠITVE RAVNATELJA ALI DIREKTORJA**

Z Zakonom o spremembah in dopolnitvah Zakona o organizaciji in financiranju vzgoje in izobraževanja[[1]](#footnote-2) (v nadaljnjem besedilu: ZOFVI-R) so bile uveljavljene tudi pomembne spremembe v postopku imenovanja in razrešitve ravnatelja, zato vam v pomoč pri izvajanju teh postopkov pošiljamo **prenovljene usmeritve in stališča ter vzorce priporočljivih obrazcev v prilogi**, in prosimo, da z gradivom seznanite svet zavoda.

Uvodoma izpostavljamo **bistvene novosti** v postopku imenovanja ravnatelja:

* konkretneje so opredeljene delovne izkušnje na področju vzgoje in izobraževanja, ki jih mora imeti kandidat za ravnatelja, in sicer mora kandidat za ravnatelja izkazati, da ima vsaj pet let delovnih izkušenj, pridobljenih v vzgojno-izobraževalnih zavodih, ki izvajajo javno veljavne programe ali programe s pridobljeno javno veljavnostjo na področjih iz prvega odstavka 1. člena ZOFVI[[2]](#footnote-3) ali v javnih zavodih iz 28. člena ZOFVI[[3]](#footnote-4) (potrdilo ZPIZ, izpis iz KPIS, Europass … ne zadostujejo kot dokazilo o pridobljenih delovnih izkušnjah na področju vzgoje in izobraževanja). Svet zavoda lahko preveri ali je kandidat pridobil ustrezne delovne izkušnje v javno veljavnem programu z vpogledom v Razvid izvajalcev javno veljavnih programov vzgoje in izobraževanja[[4]](#footnote-5), ki ga vodi Ministrstvo za vzgojo in izobraževanje,
* vsa mnenja, pridobljena v postopku imenovanja ravnatelja, morajo biti pisna in obrazložena,
* obveznost izločitve člana sveta zavoda in ravnatelja iz postopka, če kandidirata za ravnatelja,
* ravnatelja imenuje svet zavoda s soglasjem ministra,
* če minister soglasja ne izda ali zavrne v roku 30 dni od prejema obrazloženega sklepa sveta zavoda o imenovanju ravnatelja, se šteje, da je soglasje dano,
* če minister zavrne soglasje (samo iz zakonsko določenih razlogov), svet odpravi sklep o imenovanju in ponovi postopek.

**Postopek imenovanja ravnatelja oziroma direktorja pred uveljavitvijo novele ZOFVI-R**

Postopek imenovanja ali razrešitve ravnatelja oziroma direktorja, ki je bil začet **pred 15. julijem 2025 (uveljavitev ZOFVI-R)** se nadaljuje in zaključi v skladu z do takrat veljavnim ZOFVI, to je Zakonom o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23 in 22/25 – ZZZRO-1).

**Podrobnejši pregled postopka imenovanja ravnatelja**

**Kazalo**

[1. Pogoji za ravnatelja 4](#_Toc205896199)

[1.1. Pogoji o izobrazbi za ravnatelja 4](#_Toc205896200)

[1.1.1. Javni vrtec 4](#_Toc205896201)

[1.1.2. Javna šola 4](#_Toc205896202)

[1.1.3. Javni zavod za vzgojo in izobraževanje otrok in mladostnikov s posebnimi potrebami, dom za učence in dijaški dom 6](#_Toc205896203)

[1.1.4. Javna višja strokovna šola 7](#_Toc205896204)

[1.1.5. Posebni pogoji za ravnatelja vzgojno-izobraževalnega zavoda, ki se ustanovi za dvojezično vzgojo in izobraževanje in za vzgojo in izobraževanje v jeziku narodne skupnosti …………………………………………………………………………………………..7](#_Toc205896205)

[1.2. Drugi pogoji za imenovanje ravnatelja 8](#_Toc205896206)

[1.2.1. Ravnateljski izpit 9](#_Toc205896207)

[1.3. Pogoji za imenovanje ravnatelja po prehodnih določbah 9](#_Toc205896208)

[2. Prepoved sklepanja delovnega razmerja – 107.a člen ZOFVI 9](#_Toc205896209)

[3. Faze v postopku imenovanja ravnatelja 10](#_Toc205896210)

[4. Poslovanje sveta zavoda 11](#_Toc205896211)

[5. Javni razpis 11](#_Toc205896212)

[6. Pregled in obravnava prispelih prijav z dokazili 12](#_Toc205896213)

[6.1. Nepopolne in prepozne vloge 13](#_Toc205896214)

[6.2. Neizpolnjevanje pogojev 13](#_Toc205896215)

[7. Pridobivanje mnenj 13](#_Toc205896216)

[7.1. Mnenje vzgojiteljskega, učiteljskega oziroma predavateljskega zbora 14](#_Toc205896217)

[7.2. Mnenje lokalne skupnosti 14](#_Toc205896218)

[7.3. Mnenje sveta staršev 14](#_Toc205896219)

[7.4. Mnenje direktorja 14](#_Toc205896220)

[7.5. Mnenje dijakov in študentov 15](#_Toc205896221)

[8. Obveznost izločitve zaradi morebitnega nasprotja interesov 15](#_Toc205896222)

[9. Odločanje sveta zavoda o imenovanju ravnatelja 15](#_Toc205896223)

[10. Pridobitev soglasja ministra k imenovanju ravnatelja 16](#_Toc205896224)

[10.1. Zavrnitev soglasja k imenovanju ravnatelja 18](#_Toc205896225)

[11. Posebnosti pri imenovanju direktorja in ravnatelja višje šole 18](#_Toc205896226)

[12. Obveščanje kandidatov 18](#_Toc205896227)

[13. Pogodba o zaposlitvi ravnatelja ali direktorja 19](#_Toc205896228)

[13.1. Vrtci 19](#_Toc205896229)

[13.2. Zavodi s področja osnovnega in glasbenega šolstva 19](#_Toc205896230)

[13.3. Zavodi s področja srednjega šolstva ter dijaških domov 19](#_Toc205896231)

[13.4. Zavodi s področja višjega šolstva 19](#_Toc205896232)

[13.5. Zavodi s področja izobraževanja odraslih 20](#_Toc205896233)

[14. Imenovanje vršilca dolžnosti ravnatelja 20](#_Toc205896234)

[14.1. Vršilec dolžnosti direktorja 20](#_Toc205896235)

[15. Razrešitev ravnatelja (razlogi, način in postopek) 21](#_Toc205896236)

[15.1. Razrešitev ravnatelja s strani ministra 22](#_Toc205896237)

[16. Seznam vzorcev obrazcev, priloženih k okrožnici o postopku imenovanja ravnatelja 22](#_Toc205896238)

# Pogoji za ravnatelja

## Pogoji o izobrazbi za ravnatelja

Pogoji o izobrazbi, ki jo mora imeti kandidat za ravnatelja, z novelo ZOFVI-R niso spremenjeni.

###  Javni vrtec

V skladu s prvim odstavkom 53. člena Zakona o organizaciji in financiranju vzgoje in izobraževanja[[5]](#footnote-6)(v nadaljnjem besedilu: ZOFVI) je za **ravnatelja javnega vrtca lahko imenovan, kdor izpolnjuje pogoje za vzgojitelja ali svetovalnega delavca.**

Pogoji o izobrazbi za vzgojitelja in svetovalnega delavca v javnem vrtcu so določeni:

* s tretjim odstavkom **92. člena ZOFVI**, ki določa splošne pogoje za strokovne delavce na področju vzgoje in izobraževanja,
* s **100. členom ZOFVI**, ki ureja pedagoško, pedagoško-andragoško oziroma specialnopedagoško izobrazbo in
* s **40. členom** **Zakona o vrtcih (**v nadaljnjem besedilu ZVrt)[[6]](#footnote-7), ki določa pogoje o izobrazbi za strokovne delavce v vrtcu.

Podrobnejša določila o smeri in stopnji izobrazbe v skladu s šestim odstavkom 92. člena ZOFVI ureja Pravilnik o izobrazbi vzgojiteljev predšolskih otrok in drugih strokovnih delavcev v programih za predšolske otroke in v prilagojenih programih za predšolske otroke s posebnimi potrebami.[[7]](#footnote-8)

Ob upoštevanju navedenih določil zakonov in podzakonskega predpisa **je za vzgojitelje in svetovalne delavce v vrtcih** ustrezna izobrazba, pridobljena po študijskih programih za pridobitev izobrazbe, najmanj prve stopnje oziroma raven izobrazbe, pridobljena po študijskih programih, ki v skladu z zakonom ustreza izobrazbi najmanj prve stopnje.

V skladu z zakonom, ki ureja visoko šolstvo, in ob upoštevanju določil navedenih predpisov ima:

* izobrazbo prve stopnje, kdor je končal (bolonjski) visokošolski strokovni študijski program prve stopnje predšolska vzgoja,
* izobrazbo, ki ustreza izobrazbi prve stopnje, kdor je končal (klasični) **visokošolski strokovni študijski** **program predšolska vzgoja**,
* izobrazbo druge stopnje, kdor je končal **magistrski študijski program druge stopnje**, torej študijski program za pridobitev strokovnega (bolonjskega) magisterija,
* izobrazbo, ki ustreza izobrazbi druge stopnje, pa, kdor je končal:
	+ (klasični) univerzitetni študijski program oziroma
	+ podiplomski študijski program za pridobitev specializacije po predhodno končanem (klasičnem) visokošolskem strokovnem študijskem programu.

###  Javna šola

V skladu z drugim odstavkom 53. člena ZOFVI je za ravnatelja javne šole lahko imenovan, kdor:

* ima najmanj izobrazbo, pridobljeno po študijskih programih za pridobitev izobrazbe druge stopnje, oziroma raven izobrazbe, pridobljeno po študijskih programih, ki v skladu z zakonom ustreza izobrazbi druge stopnje,
* izpolnjuje druge pogoje za učitelja ali za svetovalnega delavca na šoli, na kateri bo opravljal funkcijo ravnatelja.

K prvi alineji:

V skladu z zakonom, ki ureja visoko šolstvo, ima:

* izobrazbo druge stopnje, kdor je končal **magistrski študijski program druge stopnje**, torej študijski program za pridobitev strokovnega (bolonjskega) magisterija,
* izobrazbo, ki ustreza izobrazbi druge stopnje, pa, kdor je končal:
	+ (klasični) univerzitetni študijski program oziroma
	+ podiplomski študijski program za pridobitev specializacije po predhodno končanem (klasičnem) visokošolskem strokovnem študijskem programu.

K drugi alineji:

Pogoji za učitelje in svetovalne delavce v javni šoli so določeni:

* s tretjim odstavkom **92. člena ZOFVI**, ki določa splošne pogoje za strokovne delavce na področju vzgoje in izobraževanja,
* s **94. členom ZOFVI**, ki določa pogoje o izobrazbi za strokovne delavce v osnovni šoli,
* s **95. členom ZOFVI**, ki določa pogoje o izobrazbi za strokovne delavce v glasbeni šoli,
* s **96. členom ZOFVI**, ki določa pogoje o izobrazbi za strokovne delavce na področju srednjega poklicnega in strokovnega izobraževanja,
* s **97. členom ZOFVI**, ki določa pogoje o izobrazbi za strokovne delavce na področju srednjega splošnega izobraževanja,
* z **99. členom ZOFVI**, ki ureja izobrazbene pogoje za strokovne delavce v šolah in zavodih za izvajanje programov za otroke s posebnimi potrebami,
* s **100. členom ZOFVI**, ki ureja pedagoško, pedagoško-andragoško oziroma specialnopedagoško izobrazbo.

Podrobnejša določila o smeri in stopnji izobrazbe v skladu s šestim odstavkom **92. člena ZOFVI** urejajo **podzakonski predpisi za posamezno vzgojno-izobraževalno področje**:

* Pravilnik o izobrazbi učiteljev in drugih strokovnih delavcev v izobraževalnem programu osnovne šole[[8]](#footnote-9),
* Pravilnik o smeri izobrazbe učiteljev v devetletni dvojezični osnovni šoli in devetletni osnovni šoli z italijanskim učnim jezikom[[9]](#footnote-10)
* Pravilnik o izobrazbi učiteljev in drugih strokovnih delavcev v izobraževanih programih glasbene šole[[10]](#footnote-11)
* Pravilnik o izobrazbi učiteljev in drugih strokovnih delavcev v prilagojenih izobraževalnih programih osnovne šole z enakovrednim izobrazbenim standardom[[11]](#footnote-12)
* Pravilnik o izobrazbi učiteljev in drugih strokovnih delavcev v prilagojenem izobraževalnem programu osnovne šole z nižjim izobrazbenim standardom[[12]](#footnote-13)
* Pravilnik o izobrazbi učiteljev in drugih strokovnih delavcev v posebnem programu vzgoje in izobraževanja[[13]](#footnote-14)
* Pravilnik o izobrazbi učiteljev in drugih strokovnih delavcev v izobraževalnih programih gimnazije[[14]](#footnote-15)
* Pravilnik o izobrazbi učiteljev in drugih strokovnih delavcev v poklicnem in strokovnem izobraževanju[[15]](#footnote-16).

Ob upoštevanju navedenih določil zakonov in podzakonskih predpisov je za **učitelje in svetovalne delavce v osnovni šoli, glasbeni šoli, na področju srednjega poklicnega in strokovnega izobraževanja ter na področju srednjega splošnega izobraževanja** ustrezna **izobrazba, pridobljena z univerzitetnim študijskim programom** (raven izobrazbe, pridobljena po študijskem programu, po katerem se pridobi izobrazba, ki v skladu z zakonom ustreza izobrazbi druge stopnje) **ali z magistrskim študijskim programom druge stopnje** (izobrazba, pridobljeno po študijskem programu za pridobitev izobrazbe druge stopnje).

### Javni zavod za vzgojo in izobraževanje otrok in mladostnikov s posebnimi potrebami, dom za učence in dijaški dom

V skladu s tretjim odstavkom 53. člena ZOFVI je za ravnatelja javnega zavoda za vzgojo in izobraževanje otrok in mladostnikov s posebnimi potrebami, doma za učence in dijaškega doma lahko imenovan, kdor:

* ima najmanj izobrazbo, pridobljeno po študijskih programih za pridobitev izobrazbe druge stopnje, oziroma raven izobrazbe, pridobljeno po študijskih programih, ki v skladu z zakonom ustreza izobrazbi druge stopnje,
* **izpolnjuje druge pogoje za učitelja, vzgojitelja ali svetovalnega delavca** v zavodu za vzgojo in izobraževanje otrok in mladostnikov s posebnimi potrebami, domu za učence ali dijaškem domu, v katerem bo opravljal funkcijo ravnatelja.

K prvi alineji:

V skladu z zakonom, ki ureja visoko šolstvo, ima:

* izobrazbo druge stopnje, kdor je končal **magistrski študijski program druge stopnje**, torej študijski program za pridobitev strokovnega (bolonjskega) magisterija,
* izobrazbo, ki ustreza izobrazbi druge stopnje, pa, kdor je končal:
	+ (klasični) univerzitetni študijski program oziroma
	+ podiplomski študijski program za pridobitev specializacije po predhodno končanem (klasičnem) visokošolskem strokovnem študijskem programu.

K drugi alineji:

Pogoji za učitelje in svetovalne delavce v javni šoli so določeni:

* s tretjim odstavkom **92. člena ZOFVI**, ki določa splošne pogoje za strokovne delavce na področju vzgoje in izobraževanja,
* z **98. členom ZOFVI**, ki določa pogoje o izobrazbi za strokovne delavce v dijaškem domu,
* z **99. členom ZOFVI**, ki določa pogoje o izobrazbi za strokovne delavce v šolah in zavodih za izvajanje programov za otroke s posebnimi potrebami,
* s **100. členom ZOFVI**, ki ureja pedagoško, pedagoško-andragoško oziroma specialnopedagoško izobrazbo.

Podrobnejša določila o smeri in stopnji izobrazbe v skladu s šestim odstavkom **92. člena ZOFVI** urejajo podzakonski predpisi za posamezno vzgojno-izobraževalno področje:

* Pravilnik o izobrazbi vzgojiteljev in drugih strokovnih delavcev v vzgojnem programu za dijaške domove[[16]](#footnote-17),
* Pravilnik o izobrazbi vzgojiteljev in drugih strokovnih delavcev v vzgojnem programu domov za učence s posebnimi potrebami[[17]](#footnote-18),
* Pravilnik o izobrazbi vzgojiteljev in drugih strokovnih delavcev v vzgojnem programu za otroke in mladostnike s posebnimi potrebami[[18]](#footnote-19).

Ob upoštevanju navedenih določil zakonov in podzakonskih predpisov je za vzgojitelje in svetovalne delavce v zavodih za vzgojo in izobraževanje otrok s posebnimi potrebami, domu za učence in dijaškem domu ustrezna izobrazba, pridobljena z univerzitetnim študijskim programom (raven izobrazbe, pridobljena po študijskem programu, po katerem se pridobi izobrazba, ki v skladu z zakonom ustreza izobrazbi druge stopnje) ali z magistrskim študijskim programom druge stopnje (izobrazba, pridobljeno po študijskem programu za pridobitev izobrazbe druge stopnje).

###  Javna višja strokovna šola

V skladu s četrtim odstavkom 53. člena ZOFVI je za ravnatelja višje strokovne šole lahko imenovan, kdor ima veljaven naziv predavatelja višje šole

Pogoji o izobrazbi za predavatelja višje strokovne šole so določeni:

* s tretjim odstavkom **92. člena ZOFVI**, ki določa splošne pogoje za strokovne delavce na področju vzgoje in izobraževanja,
* s **100. členom ZOFVI**, ki ureja pedagoško, pedagoško-andragoško oziroma specialnopedagoško izobrazbo in
* s **33. členom Zakona o višjem strokovnem izobraževanju[[19]](#footnote-20),** ki določa pogoje o izobrazbi za strokovne delavce v višjem strokovnem izobraževanju.

Podrobnejša določila o smeri in stopnji izobrazbe v skladu s šestim odstavkom **92. člena ZOFVI** ureja Pravilnik o izobrazbi predavateljev višje strokovne šole in drugih strokovnih delavcev v višjem strokovnem izobraževanju[[20]](#footnote-21).

Ob upoštevanju navedenih določil zakonov in podzakonskih predpisov je za **predavatelje višjih strokovnih šol** ustrezna **izobrazba, pridobljena z univerzitetnim študijskim programom** (raven izobrazbe, pridobljena po študijskem programu, po katerem se pridobi izobrazba, ki v skladu z zakonom ustreza izobrazbi druge stopnje) **ali z magistrskim študijskim programom druge stopnje** (izobrazba, pridobljeno po študijskem programu za pridobitev izobrazbe druge stopnje).

V primeru morebitnih dilem glede izpolnjevanja pogojev o izobrazbi kandidatov za ravnatelja se lahko za dodatna pojasnila obrnete na Ministrstvo za vzgojo in izobraževanje, **Sektor za razvoj kadrov v šolstvu,** Masarykova 16, Ljubljana, tel. št.: 01 400 57 19, elektronski naslov:kadrisolstvo.mvi@gov.si.

###  Posebni pogoji za ravnatelja vzgojno-izobraževalnega zavoda, ki se ustanovi za dvojezično vzgojo in izobraževanje in za vzgojo in izobraževanje v jeziku narodne skupnosti

Deveti odstavek 92. člena ZOFVI določa, da morajo imeti strokovni delavci (s tem pa tudi ravnatelji) v vzgojno-izobraževalnem zavodu, **ki se ustanovi za dvojezično vzgojo in izobraževanje in za vzgojo in izobraževanje v jeziku narodne skupnosti**, ob pogojih, ki jih morajo izpolnjevati vsi strokovni delavci na področju vzgoje in izobraževanja, **izpolnjevati tudi pogoje v skladu s posebnimi predpisi**. Takšen poseben predpis je **Zakon o posebnih pravicah italijanske in madžarske narodne skupnosti na področju vzgoje in izobraževanja[[21]](#footnote-22)** (v nadaljnjem besedilu: ZPIMVI), ki v 14. členu določa, da opravljajo v vrtcih in šolah z italijanskim učnim jezikom vzgojno-izobraževalno delo strokovni delavci, ki obvladajo **italijanski jezik kot učni jezik**, pri čemer to ne velja za učitelje, ki poučujejo slovenski jezik. V dvojezičnih vrtcih in šolah opravljajo vzgojno-izobraževalno delo strokovni delavci, ki obvladajo **slovenski in madžarski jezik** kot učni jezik.

**Znanje italijanskega jezika kot učnega jezika** je določeno v 15. členu ZPIMVI, ki določa, da strokovni delavec, s tem pa tudi ravnatelj, obvlada italijanski jezik kot učni jezik:

* če je končal osnovno ali srednjo šolo z italijanskim učnim jezikom in pridobil predpisano izobrazbo v italijanskem jeziku ali
* je končal osnovno in srednjo šolo z italijanskim učnim jezikom.

Strokovni delavec (in tudi ravnatelj), ki ne izpolnjuje pogojev iz prejšnjega odstavka, obvlada italijanski jezik kot učni jezik tudi, če ima v skladu s 15. č členom ZPIMVI opravljen preizkus znanja italijanskega jezika na ravni C1, kot jo določa Skupni evropski jezikovni okvir Sveta Evrope (v nadaljnjem besedilu: SEJO).

Znanje slovenskega in madžarskega jezika, kot učnega jezika je urejeno v 15.a členu ZPIMVI.

Strokovni delavci (in tudi ravnatelji) v dvojezičnih vrtcih in šolah morajo obvladati slovenski in madžarski jezik. Znanje slovenskega jezika kot učnega jezika se preverja v skladu z ZOFVI.

V drugem odstavku 15.a člena ZOFVI je določeno, da strokovni delavec obvlada madžarski jezik kot učni jezik, če:

* je pridobil predpisano izobrazbo v madžarskem jeziku,
* je končal najmanj dvojezično srednjo šolo in se je madžarski jezik učil na ravni, ki jo določi minister, pristojen za šolstvo,
* z ustreznim certifikatom izkazuje znanje madžarskega jezika na ravni po SEJO, ki jo določi minister, pristojen za šolstvo, ali
* ima v skladu s 15.č členom ZIMPVI opravljen preizkus znanja madžarskega jezika na ravni po SEJO, ki jo določi minister, pristojen za šolstvo.

Znanje italijanskega oziroma madžarskega učnega jezika v skladu s 15. oziroma 15.a členom ZPIMVI se lahko dokaže tudi z opravljenim preizkusom znanja italijanskega oziroma madžarskega jezika. Preizkus znanja izvaja Državni izpitni center.

## Drugi pogoji za imenovanje ravnatelja

V skladu s 53. členom ZOFVI je za:

* **ravnatelja javnega vrtca, javne šole ali javnega zavoda za vzgojo in izobraževanje otrok s posebnimi potrebami, doma za učence in dijaškega doma** lahko imenovan, kdor ima:
	+ najmanj pet let delovnih izkušenj, pridobljenih v vzgojno-izobraževalnih zavodih, ki izvajajo javno veljavne programe ali programe s pridobljeno javno veljavnostjo na področjih iz prvega odstavka 1. člena ZOFVI ali v javnih zavodih iz 28. člena ZOFVI,
	+ naziv višji svetnik, svetnik ali svetovalec oziroma najmanj pet let naziv mentor,
	+ opravljen ravnateljski izpit (izjema, glej točko 1.2.1. te okrožnice).
* **ravnatelja višje strokovne šole** lahko imenovan, kdor ima, ob izpolnjevanju z zakonom in drugimi predpisi določenih pogojev o izobrazbi,
	+ najmanj pet let delovnih izkušenj, pridobljenih v vzgojno-izobraževalnih zavodih, ki izvajajo javno veljavne programe ali programe s pridobljeno javno veljavnostjo na področjih iz prvega odstavka 1. člena ZOFVI ali v javnih zavodih iz 28. člena ZOFVI.
	+ naziv predavatelja višje šole.

###  Ravnateljski izpit

Ne glede na to, da je ravnateljski izpit pogoj za imenovanje ravnatelja, je lahko za ravnatelja imenovan tudi kandidat, ki še nima ravnateljskega izpita, pod pogojem, da si ga pa pridobi najkasneje v enem letu po začetku mandata (peti odstavek 53. člena ZOFVI).

Za ravnateljski izpit se lahko prizna tudi opravljen študijski program za pridobitev magisterija znanosti oziroma doktorata znanosti, akreditiran pred 11. junijem 2004, ali študijski program tretje stopnje, akreditiran po 11. juniju 2004, za katerega Strokovni svet Republike Slovenije za splošno izobraževanje ugotovi, da zagotavlja znanja, določena za ravnateljski izpit.

Če ravnatelj v roku enega leta od začetka mandata ne opravi ravnateljskega izpita, mu v skladu s šestim odstavkom 53. člena ZOFVI preneha mandat po zakonu. V takšnem primeru mora svet zavoda začeti postopek imenovanja novega ravnatelja.

Ker je opravljen ravnateljski izpit v interesu ravnatelja, javni vzgojno-izobraževalni zavod ni dolžan financirati opravljanja tega izpita ravnatelju, ker gre za izobraževanje v lastnem interesu.

## Pogoji za imenovanje ravnatelja po prehodnih določbah

Ne glede na določbo 53. člena ZOFVI je za ravnatelja javne šole v skladu z 9. členom Zakona o spremembah in dopolnitvah Zakona o organizaciji in financiranju vzgoje in izobraževanja (Uradni list RS, št. 58/09, 64/09 – popr. in 65/09 – popr., v nadaljnjem besedilu: ZOFVI–H) lahko imenovan tudi, kdor:

* v skladu s 146. oziroma 148. členom Zakona o organizaciji in financiranju vzgoje in izobraževanja (Uradni list RS, št. 12/96), v skladu z 42. členom Zakona o spremembah in dopolnitvah Zakona o organizaciji in financiranju vzgoje in izobraževanja (Uradni list RS, št. 36/08) in v skladu z 10. členom ZOFVI-H opravlja vzgojno-izobraževalno delo učitelja ali svetovalnega delavca na šoli, na kateri bo opravljal naloge ravnatelja;
* ima ob uveljavitvi ZOFVI-H (11. 8. 2009) izobrazbo najmanj druge stopnje oziroma raven izobrazbe, ki v skladu z zakonom ustreza izobrazbi najmanj druge stopnje, in
* izpolnjuje druge pogoje za ravnatelja šole (glej točko 1.2. te okrožnice).

# Prepoved sklepanja delovnega razmerja – 107.a člen ZOFVI

Tudi za kandidate za ravnatelje velja **107.a člen ZOFVI**, ki določa, da na področju vzgoje in izobraževanja ne more skleniti delovnega razmerja, oziroma opravljati dela, oseba:

* ki je bila pravnomočno obsojena zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot šest mesecev;
* ki je bila pravnomočno obsojena zaradi kaznivega dejanja zoper spolno nedotakljivost;
* zoper katero je uveden kazenski postopek zaradi kaznivega dejanja zoper spolno nedotakljivost.

Kot dokazilo, da niso podane okoliščine iz 107.a člena ZOFVI, ki preprečujejo sklenitev delovnega razmerja, morajo kandidati za ravnatelja ob prijavi na razpisano delovno mesto predložiti tudi:

* potrdilo o nekaznovanosti;
* potrdilo iz evidence izbrisanih obsodb za kazniva dejanja zoper spolno nedotakljivost;
* potrdilo sodišča, da zoper kandidata ni uveden kazenski postopek zaradi kaznivega dejanja zoper spolno nedotakljivost.

Potrdilo o nekaznovanosti in potrdilo iz evidence izbrisanih obsodb za kazniva dejanja zoper spolno nedotakljivost izdaja Ministrstvo za pravosodje[[22]](#footnote-23).

V primeru zaposlitev na področju vzgoje in izobraževanja lahko Ministrstvo za pravosodje izda eno potrdilo, ki vsebuje podatke tako iz kazenske evidence kot tudi evidence izbrisanih obsodb zoper spolno nedotakljivost. Vlagatelj na vlogi kot namen izdaje potrdila navede **varstvo otrok in mladoletnikov.**

1. **Potrdilo o nekaznovanosti**

Kazenska evidenca je evidenca pravnomočno obsojenih fizičnih in pravnih oseb v Republiki Sloveniji in evidenca pravnomočno obsojenih državljanov Republike Slovenije v tujini. To je enotna evidenca za vso državo.

Izpolnjen obrazec za izdajo potrdila o nekaznovanosti mora biti lastnoročno podpisan in se lahko odda:

* preko portala [eUprava](https://e-uprava.gov.si/podrocja/osebni-dokumenti-potrdila-selitev/potrdila-izpiski/potrdilo-iz-kazenske-evidence.html);
* skeniran zahtevek se pošlje na elektronski naslov gp.mp@gov.si;
* osebno v sprejemni pisarni Ministrstva za pravosodje v poslovnem času;
* po pošti na naslov Ministrstva za pravosodje, Župančičeva 3, 1000, Ljubljana.

Ministrstvo za pravosodje izda potrdilo oziroma izpisek iz kazenske evidence najkasneje v 15 dneh od prejema zahtevka. Če je oseba zabeležena v kazenski evidenci, ji bo potrdilo v vsakem primeru vročeno osebno (87. člen ZUP).

1. **Potrdilo iz evidence izbrisanih obsodb za kazniva dejanja zoper spolno nedotakljivost**

To potrdilo izkazuje, da na podlagi podatkov iz evidence izbrisanih obsodb za kazniva dejanja zoper spolno nedotakljivost kandidatu ni bila izrečena kazenska sankcija. Svet zavoda mora po prejemu prijav preveriti, ali so prijavljeni kandidati predložili vsa zahtevana dokazila (torej tudi potrdilo iz evidence izbrisanih obsodb za kazniva dejanja zoper spolno nedotakljivost) in ali izpolnjujejo vse pogoje po 107.a členu ZOFVI.

1. **Potrdilo sodišča**

Ker ZOFVI prepoveduje, da bi na področju vzgoje in izobraževanja sklenila delovno razmerje oseba, zoper katero je uveden kazenski postopek za kaznivo dejanje zoper spolno nedotakljivost, mora kandidat za ravnatelja k prijavi na razpis predložiti tudi **potrdilo sodišča, da oseba ni v kazenskem postopku.** Iz tega potrdila izhaja, da pri nobenem od sodišč v Republiki Sloveniji ni vložena pravnomočna obtožnica zaradi kaznivega dejanja, ki se preganja po uradni dolžnosti.

Potrdilo, ki dokazuje, da posameznik ni v kazenskem postopku, je mogoče pridobiti na katerem koli okrajnem ali okrožnem sodišču v Republiki Sloveniji na podlagi izpolnjenega obrazca, dostopnega na spletni strani <https://www.sodisce.si/sodni_postopki/obrazci/2012101212253535/>

Predlagamo, da potrdilo o nekaznovanosti in potrdilo, da kandidat ni v kazenskem postopku, ob oddaji prijavi kandidata na javni razpis ni starejše od 30 dni.

# Faze v postopku imenovanja ravnatelja

Faze v postopku imenovanja ravnatelja:

1. odločitev sveta zavoda o razpisu za prosto mesto ravnatelja;
2. objava javnega razpisa;
3. pregled pravočasnosti in popolnosti vlog;
4. pridobitev obrazloženih pisnih mnenj o vseh kandidatih, ki izpolnjujejo pogoje, in njihovih programih vodenja od:
* vzgojiteljskega, učiteljskega oziroma predavateljskega zbora;
* lokalne skupnosti, kjer ima javni vrtec oziroma šola sedež, kadar je ustanovitelj javne šole oziroma vrtca samoupravna narodna skupnost, pa tudi mnenje te skupnosti;
* sveta staršev;
* dijakov in študentov pri podaji mnenja o kandidatih za ravnatelja javne poklicne in srednje tehniške in srednje strokovne šole, javne gimnazije, javne višje strokovne šole, javnega dijaškega doma ter doma za učence in zavoda za vzgojo in izobraževanje otrok in mladostnikov s posebnimi potrebami;
* direktorja, če gre za imenovanje ravnatelja šole, ki je organizacijska enota zavoda;
1. imenovanje ravnatelja[[23]](#footnote-24);
2. pridobitev soglasja ministra k imenovanju ravnatelja;
3. obveščanje kandidatov o zaključenem postopku;
4. sklenitev pogodbe o zaposlitvi.

V vseh fazah postopka imenovanja ravnatelja je pomembno, da so sklepi, ki jih sprejema svet zavoda, jasni in navedeni v zapisniku seje sveta zavoda.

Svet odloča z večino glasov vseh članov, če s tem zakonom ni drugače določeno (trinajsti odstavek 46. člena ZOFVI).

# Poslovanje sveta zavoda

Priporočljivo je, da ima svet zavoda **poslovnik,** s katerim se podrobneje uredi poslovanje sveta (npr. sklicevanje in potek sej (redne in izredne ter korespondenčne), obveznosti članov sveta zavoda, varovanje osebnih podatkov, podrobnejši postopki za sprejemanje odločitev sveta (način odločanja), vodenje zapisnika, oblikovanje in vročanje sklepov, oblikovanje komisij in drugo).

Če svet zavoda zaradi izvajanja določenih administrativnih ali strokovnih opravil v podporo delovanju sveta zavoda imenuje komisije ali podobna delovna telesa (npr. v postopku imenovanja ravnatelja), se lahko njihova pooblastila določijo že s poslovnikom. Če svet zavoda nima poslovnika, se pristojnosti komisij določijo s sklepom sveta zavoda, s katerim je posamezna komisija imenovana.

V praksi se pojavljajo tudi vprašanja glede možnosti predčasnega glasovanja članov sveta zavoda. Tudi to je treba urediti v poslovniku sveta zavoda. Če svet nima vnaprej predpisanih pravil za izvedbo takega načina glasovanja, bi lahko to povzročilo dvome in morebitne zaplete v postopku uveljavljanja pravnega varstva neizbranega kandidata.

Svet zavoda vse dokumente, v katerih so navedeni kakršni koli roki (npr. poziv za dopolnitev vloge, zaprosilo za podajo mnenja ali soglasja, obvestila kandidatom), posreduje s povratnico oziroma tako, da bo imel dokazilo o vročitvi.

# Javni razpis

Ravnatelj javnega vrtca oziroma šole se imenuje na podlagi javnega razpisa. Dejavnosti v zvezi s postopkom imenovanja ravnatelja je treba začeti pravočasno, da se postopek zaključi še pred iztekom tekočega mandata ravnatelja (aktivnosti je priporočljivo začeti šest mesecev pred iztekom tekočega mandata).

Postopek imenovanja ravnatelja se začne z objavo javnega razpisa prostega delovnega mesta ravnatelja. Kot izhaja iz drugega odstavka 58. člena ZOFVI, morajo biti kandidati obveščeni o imenovanju ravnatelja v roku, ki **ne sme biti daljši od štirih mesecev od objave razpisa**, kar pomeni, da mora svet zavoda postopek imenovanja zaključiti v tem roku.

V skladu s 35. členom Zakona o zavodih[[24]](#footnote-25) se razpis za imenovanje ravnatelja objavi **v sredstvih javnega obveščanja.** Primeri sredstev javnega obveščanja so npr. spletni portali za zaposlovanje, tiskani mediji, Uradni list RS itd. Odsvetujemo zgolj objavo na javno dostopnih spletnih straneh šole ali občinskih spletnih straneh.

V javnem razpisu se določijo predvsem (drugi odstavek 58. člena ZOFVI):

* pogoji, ki jih mora izpolnjevati kandidat;
* čas, za katerega bo imenovan (mandat);
* obdobje sklenitve pogodbe o zaposlitvi za določen čas (za čas trajanja mandata);
* rok, do katerega se sprejemajo prijave (rok za prijavo kandidatov ne sme biti krajši od osmih in ne daljši od 15 dni);
* rok, v katerem bodo prijavljeni kandidati obveščeni o imenovanju (rok ne sme biti daljši od štirih mesecev od objave razpisa);
* dokazila, ki jih mora kandidat predložiti.

Javni razpis ni potreben, če opravlja funkcijo direktorja eden izmed ravnateljev organizacijskih enot, ki pa je seveda bil izbran na javnem razpisu (gre za enotno delovno mesto ravnatelj/direktor ŠC) (tretji odstavek 58. člena ZOFVI).

***Priloga 1: Vzorec javnega razpisa za prosto delovno mesto ravnatelja***

# Pregled in obravnava prispelih prijav z dokazili

V postopkih imenovanja ravnatelja je poleg področne zakonodaje, to je ZOFVI, treba upoštevati tudi določila Zakona o zavodih (predvsem glede objave javnega razpisa), ki ureja postopek imenovanja poslovodnega organa za vse javne zavode. Zakon o splošnem upravnem postopku se v postopku imenovanja ravnatelja uporablja smiselno[[25]](#footnote-26).

Svet zavoda lahko zaradi ekonomičnosti vodenja postopka javnega razpisaizmed članov imenujekomisijo za izvedbo predhodnega postopka, ki opravi posamezna administrativna opravila (npr. odpiranje vlog kandidatov, preverjanje ustreznosti vlog in evidentiranje morebitnih nepopolnih vlog, priprava administrativnih podlag za delo in odločanje sveta zavoda, priprava poročila za sejo sveta zavoda in druga opravila).

Po preteku prijavnega roka svet zavoda oziroma komisija pregleda prijave kandidatov in ugotovi, ali vsi prijavljeni kandidati ustrezajo razpisnim pogojem, ter preveri, ali je priložena vsa potrebna dokumentacija (dokazila o izobrazbi, opravljenem strokovnem izpitu, o delovnih izkušnjah, o nazivu, o opravljenem ravnateljskem izpitu, program vodenja zavoda, potrdila iz kazenske evidence, sodišč itd.).

Dokazila se lahko predložijo kot originalni dokument ali kot fotokopija. Svet zavoda lahko preveri verodostojnost predloženih dokazil o izpolnjevanju pogojev za ravnatelja.

Kandidat mora izpolnjevati vse pogoje za imenovanje ob oddaji vloge. Pogojev, ki jih kandidat izpolni med postopkom, ni mogoče upoštevati.

## Nepopolne in prepozne vloge

Če kdo od prijavljenih kandidatov ni predložil vseh potrebnih dokazil **(nepopolna vloga**), svet zavoda kandidata pisno pozove, da vlogo v določenem roku dopolni (priporočamo, da najkasneje v roku 8 dni) in kandidata tudi opozori, da se bo v nasprotnem primeru vloga štela za nepopolno in bo iz izbirnega postopka izločena. Svet zavoda navedeno ugotovi ob obravnavi prijav kandidatov tudi v zapisniku seje sveta.

Če prijavljeni kandidat vloge v zahtevanem roku ne dopolni, svet zavoda sprejme sklep o izločitvi vloge oziroma kandidata iz nadaljnjega postopka, o izidu postopka imenovanja ravnatelja pa se takšen kandidat obvesti po zaključenem postopku imenovanja ravnatelja (najkasneje v roku 4 mesecev od objave javnega razpisa).

Iz nadaljnjega postopka se izločijo tudi kandidati, ki so zamudili rok za prijavo na javni razpis za prosto delovno mesto (prepozne vloge).

## Neizpolnjevanje pogojev

Iz izbirnega postopka svet izloči tudi vloge, ki so sicer popolne v smislu priloženih dokazil, vendar pa prijavljeni **kandidat ne izpolnjuje** z zakonom in drugimi predpisi **zahtevanih pogojev za ravnatelja**. V tem primeru svet zavoda sprejme **sklep,** da prijavljeni kandidat ne izpolnjuje zahtevanih pogojev in se zato **izloči iz izbirnega postopka**; tudi tak kandidat se o izidu postopka imenovanja ravnatelja obvesti po zaključenem postopku imenovanja ravnatelja, svet pa svojo ugotovitev navede v zapisniku seje sveta zavoda.

Za kandidate, ki so oddali nepopolne vloge (in jih v roku niso dopolnili), ali so vloge podali prepozno, kot tudi za kandidate, ki ne izpolnjujejo zahtevanih pogojev, svet zavoda ne pridobiva mnenj, kot jih določa ZOFVI v 53.a členu.

# Pridobivanje mnenj

Svet zavoda mora v skladu z drugim odstavkom 53.a člena ZOFVI **pred odločitvijo o imenovanju** ravnatelja pridobiti mnenja pristojnih organov **o vseh kandidatih, ki izpolnjujejo pogoje za imenovanje in o njihovih programih vodenja.**

Svet zavoda pisno zaprosi za mnenje o vsakem posameznem kandidatu, ki izpolnjuje pogoje, in njegovem programu vodenja:

1. vzgojiteljski, učiteljski oziroma predavateljski zbor,
2. lokalno skupnost, na območju katere ima javni vrtec oziroma šola sedež; če je ustanovitelj javne šole oziroma vrtca samoupravna narodna skupnost, pa tudi samoupravno narodno skupnost,
3. svet staršev,
4. direktorja, če gre za imenovanje ravnatelja šole, ki je organizacijska enota zavoda,
5. dijakov in študentov javne poklicne in srednje tehniške in srednje strokovne šole, javne gimnazije, javne višje strokovne šole, javnega dijaškega doma ter doma za učence in zavoda za vzgojo in izobraževanje otrok in mladostnikov s posebnimi potrebami.

Svet zavoda k zaprosilu za mnenje priloži prijave vseh kandidatov, ki izpolnjujejo pogoje za ravnatelja, dokazila o izpolnjevanju pogojev in program vodenja, ki ga je pripravil kandidat.

**Vsa pridobljena mnenja morajo biti pisna in obrazložena.**

Kandidat za ravnatelja, ki je član vzgojiteljskega, učiteljskega oziroma predavateljskega zbora ali sveta staršev, v zavodu, v katerem kandidira za ravnatelja, se v postopku oblikovanja mnenja **izloči** (kar pomeni, da ne sodeluje niti pri morebitni predstavitvi drugih kandidatov članom zbora niti pri oblikovanju mnenja o posameznem kandidatu). Enako velja, če je kandidat za ravnatelja sedanji ravnatelj (podrobneje o nasprotju interesov glej 8. točko).

V praksi nekateri sveti zavodov pred pridobivanjem mnenj izvajajo tudi **neobvezno predstavitev kandidatov**. Glede tega dela postopka zakonodaja nima posebnih določb. Če se svet zavoda odloči za takšno obliko seznanitve s kandidati in njihovimi programi, mora biti to ustrezno formalno zabeleženo (vabila, zapisniki), lahko pa je posebej (neobvezno) urejeno tudi v poslovniku sveta zavoda.

Predstavitve kandidatov se pojavljajo tudi na vzgojiteljskem, učiteljskem oziroma predavateljskem zboru, svetu staršev in pred dijaki ter študenti. Četudi gre za neobvezno fazo postopka, je tudi ta del treba izpeljati formalno korektno, saj bi v nasprotnem primeru (npr. da možnost predstavitve ni bila dana vsem prijavljenim kandidatom, ki izpolnjujejo pogoje) lahko prišlo do pravnih zapletov in sodnih sporov.

## Mnenje vzgojiteljskega, učiteljskega oziroma predavateljskega zbora

Po morebitni predstavitvi kandidatov in razpravi o prijavljenih kandidatih vzgojiteljski, učiteljski oziroma predavateljski zbor oblikuje mnenje o kandidatih in njegovem programu vodenja.

Pri oblikovanju mnenja vzgojiteljskega, učiteljskega oziroma predavateljskega zbora sodelujejo vsi strokovni delavci, ki so člani vzgojiteljskega, učiteljskega oziroma predavateljskega zbora, ne glede na to, ali imajo sklenjeno pogodbo o zaposlitvi ali pa delo opravljajo na kakšni drugi pravni podlagi (dopolnjevanje učne obveznosti v skladu s 109. členom ZOFVI, pogodba o delu po 109.a členu ZOFVI, pogodba o občasnem in začasnem delu upokojenih strokovnih delavcev na podlagi zakona, ki ureja trg dela), ne glede na trajanje in obseg zaposlitve (pogodba o zaposlitvi za nedoločen, določen čas; za polni ali krajši delovni čas).

Osebe, ki niso člani vzgojiteljskega, učiteljskega oziroma predavateljskega zbora (kot npr. študenti, ki opravljajo delo preko študentske napotnice, izvajalci javnih del) ne sodelujejo pri oblikovanju njihovega mnenja.

Vzgojiteljski, učiteljski oziroma predavateljski zbor pripravi obrazloženo pisno mnenje ter ga posreduje svetu zavoda.

## Mnenje lokalne skupnosti

Lokalna skupnost poda obrazloženo pisno mnenje po postopku v skladu s svojimi akti.

## Mnenje sveta staršev

Svet staršev obrazloženo pisno mnenje o vseh kandidatih, ki izpolnjujejo pogoje in njihovih programih vodenja, oblikuje na seji in ga navede v zapisniku. Obrazloženo pisno mnenje, ki ga podpiše predsednik sveta staršev, se posreduje svetu zavoda.

## Mnenje direktorja

Direktor zavoda poda svetu zavoda pisno obrazloženo mnenje glede kandidatov, ki izpolnjujejo pogoje za ravnatelja organizacijske enote vzgojno-izobraževalnega zavoda in njihovih programih vodenja.

## Mnenje dijakov in študentov

Dijaki obrazloženo pisno mnenje o vseh kandidatih, ki izpolnjujejo pogoje in njihovih programih vodenja, oblikujejo na seji skupnosti dijakov in ga navedejo v zapisniku. Obrazloženo pisno mnenje, ki ga podpiše predsednik skupnosti dijakov, se posreduje svetu zavoda.

Študenti svoje obrazloženo pisno mnenje oblikujejo na seji študentskega sveta in ga navedejo v zapisniku. Obrazloženo pisno mnenje, ki ga podpiše predsednik študentskega sveta, se posreduje svetu zavoda. Če na šoli študenti niso organizirali študentskega sveta, lahko študenti podajo pisno obrazloženo mnenje, oblikovano na način, kot ga določi skupnost študentov.

Če pristojni organi ne dajo mnenja v 20 dneh od dneva, ko so bili zanj zaprošeni, lahko svet zavoda ravnatelja imenuje brez tega mnenja.

# Obveznost izločitve zaradi morebitnega nasprotja interesov

Člani sveta javnega zavoda (in zaposleni v javnem zavodu) so uradne osebe v skladu z določbami Zakona o integriteti in preprečevanju korupcije[[26]](#footnote-27).

Nasprotje interesov so okoliščine, v katerih zasebni interes uradne osebe vpliva ali ustvarja videz, da vpliva na nepristransko in objektivno opravljanje njenih javnih nalog.

Pomembna novost, ki jo je prinesla novela ZOFVI-R je izrecna zakonska ureditev **izločitve kandidata, ki je član sveta zavoda ali ravnatelj iz celotnega postopka imenovanja ravnatelja.**

Če je **član sveta zavoda kandidat za ravnatelja**, se mora izločiti iz celotnega postopka imenovanja od trenutka, ko se odloči za prijavo na razpis za ravnatelja, pa do konca tega postopka. Kandidat mora pisno obvestiti svet zavoda o svoji izločitvi (šesti odstavek 53.a člena ZOFVI). Če se član sveta zavoda, ki je kandidat za ravnatelja, ne izloči pravočasno sam, ga izloči predsednik sveta zavoda takoj, ko izve, da namerava član sveta zavoda kandidirati za ravnatelja.

Svet v tem primeru odloča z večino glasov članov, ki imajo pravico glasovati (deveti odstavek 53.a člena ZOFVI).

Član sveta, ki je kandidat za ravnatelja, se v postopku imenovanja ravnatelja obravnava enako kot vsi drugi kandidati, ki se prijavijo na razpis za ravnatelja.

**Ravnatelj, ki ponovno kandidira za ravnatelja**, se izloči v postopku imenovanja, kjer obstaja možnost vplivanja ali nezdružljivosti zaradi nasprotja interesov (sedmi odstavek 53.a člena ZOFVI).

Glede na mnenje Komisije za preprečevanje korupcije[[27]](#footnote-28) dejstvo, da ravnatelj, ki ponovno kandidira za ravnatelja, skliče npr. učiteljski zbor zaradi oblikovanja mnenja o kandidatih, ne pomeni kršitve določb o dolžnem izogibanju nasprotju interesov. Pomembno pa je, da je ravnatelj, ker je hkrati tudi kandidat, izločen iz postopka izbire na vsebinski ravni, četudi je formalno sklical seje omenjenih teles, in da torej nima dostopa do spisovnega gradiva, da ne sodeluje pri razgovorih s protikandidati, da ne sooblikuje končnega mnenja o kandidatih ipd.

# Odločanje sveta zavoda o imenovanju ravnatelja

ZOFVI v 46. členu določa, da svet javnega vrtca oziroma javne šole odloča z večino glasov vseh članov. V primeru izločitve člana sveta zaradi kandidiranja za ravnatelja je treba upoštevati deveti odstavek 53.a člena ZOFVI, ki določa, da svet v tem primeru odloča z večino glasov članov, ki imajo pravico glasovati.

Načina glasovanja na svetu zavoda (javno, tajno) zakon ne predpisuje, zato svet ravna v skladu z določili akta o ustanovitvi in morebitnega poslovnika (pravil) sveta zavoda, ki naj bi vseboval tudi podrobnejša določila o načinu dela sveta ter tudi o odločanju oziroma glasovanju. Če podrobnejša določila o poslovanju sveta zavoda niso določena z ustanovitvenim aktom ali poslovnikom, se člani sveta o načinu glasovanja odločijo sproti, in sicer s sprejetjem sklepa o tem, ali bo glasovanje tajno ali javno.

V postopku imenovanja ravnatelja višje strokovne šole kot organizacijske enote vzgojno-izobraževalnega zavoda predstavniki staršev in dijakov ne odločajo.

V postopku imenovanja ravnatelja javne poklicne in srednje tehniške in srednje strokovne šole, javne gimnazije, javnega dijaškega doma ter doma za učence in zavoda za vzgojo in izobraževanje otrok in mladostnikov s posebnimi potrebami, kot organizacijske enote vzgojno-izobraževalnega zavoda, predstavniki študentov ne odločajo.

Svet tudi v zgornjih dveh primerih odloča z večino glasov članov, ki imajo pravico glasovati (deveti odstavek 53.a člena ZOFVI).

O glasovanju in o izidu glasovanja svet zavoda oblikuje zapisnik.

V sklepu o imenovanju ravnatelja določi svet zavoda tudi dan začetka mandata ravnatelja.

Obrazložen sklep o imenovanju ravnatelja posreduje svet zavoda **v soglasje ministru**.

**Sklep o imenovanju se ravnatelju vroči po pridobitvi soglasja ministra oziroma po izteku roka za podajo njegovega soglasja, če minister o soglasju ne odloči v roku.**

Če minister zavrne soglasje, svet zavoda odpravi sklep o imenovanju kandidata za ravnatelja in ponovi celoten postopek za imenovanje ravnatelja ter o tem obvesti vse prijavljene kandidate.

***Priloga 2: Vzorec sklepa o imenovanju ravnatelja***

Če v postopku imenovanja ravnatelja nihče od kandidatov **ne dobi potrebne večine**, do imenovanja ravnatelja ne pride in se postopek zaključi. V tem primeru je treba razpis v celoti ponoviti. Drugega kroga glasovanja za imenovanje ravnatelja ZOFVI ne pozna in torej zanj ni zakonske podlage.

# Pridobitev soglasja ministra k imenovanju ravnatelja

Svet zavoda po pridobitvi mnenj (oziroma po izteku roka 20 dni za podajo mnenj) imenuje ravnatelja in obrazložen sklep o imenovanju posreduje v soglasje ministru.

***Priloga 3: Vzorec vloge za izdajo soglasja k sklepu o imenovanju ravnatelja***

Vloga za pridobitev soglasja ministra k sklepu o imenovanju ravnatelja vsebuje:

1. obrazložen sklep o imenovanju ravnatelja,
2. obrazec s podatki o imenovanem ravnatelju,
3. sklep sveta zavoda o javnem razpisu za delovno mesto ravnatelja,
4. fotokopijo objavljenega javnega razpisa z navedbo datuma objave in sredstva javnega obveščanja, v katerem je bil javni razpis objavljen,
5. obrazloženo pisno mnenje vzgojiteljskega, učiteljskega oziroma predavateljskega zbora o imenovanem ravnatelju in njegovem programu vodenja,
6. obrazloženo pisno mnenje lokalne skupnosti o imenovanem ravnatelju in njegovem programu vodenja,
7. obrazloženo pisno mnenje sveta staršev o imenovanem ravnatelju in njegovem programu vodenja,
8. obrazloženo pisno mnenje dijakov o imenovanem ravnatelju in njegovem programu vodenja,
9. obrazloženo pisno mnenje študentov o imenovanem ravnatelju in njegovem programu vodenja,
10. obrazloženo pisno mnenje direktorja, če gre za ravnatelja organizacijske enote,
11. fotokopijo zaprosila za mnenje lokalne skupnosti, vzgojiteljskega, učiteljskega oziroma predavateljskega zbora, sveta staršev, dijakov in študentov oziroma direktorja za imenovanega kandidata (le v primeru, če svet zahtevanih mnenj ni prejel),
12. vlogo kandidata, ki je bil imenovan za ravnatelja, s fotokopijami:
	1. diplome,
	2. potrdila o pridobljeni pedagoško-andragoški izobrazbi oziroma specialnopedagoški izobrazbi (če je potrebna),
	3. potrdila o opravljenem strokovnem izpitu s področja vzgoje in izobraževanja,
	4. potrdila o pridobljenem nazivu na področju vzgoje in izobraževanja,
	5. potrdilo o imenovanju v naziv predavatelja,
	6. potrdila o opravljenem ravnateljskem izpitu,
	7. dokazila o delovnih izkušnjah, pridobljenih v vzgojno-izobraževalnih zavodih, ki izvajajo javno veljavne programe ali programe s pridobljeno javno veljavnostjo, na področjih iz prvega odstavka 1. člena ZOFVI ali v javnih zavodih iz 28. člena ZOFVI,
	8. potrdila iz kazenske evidence (izda ga Ministrstvo za pravosodje),
	9. potrdilo sodišča, da imenovani ravnatelj ni v kazenskem postopku (izda ga krajevno pristojno sodišče),
	10. potrdilo sveta zavoda, v katerem je bil imenovani kandidat predhodno ravnatelj, da niso podani razlogi iz druge alineje dvanajstega odstavka 53.a člena ZOFVI[[28]](#footnote-29),
	11. program vodenja zavoda imenovanega ravnatelja.

Če vloga sveta zavoda nima vseh zahtevanih prilog, jo mora svet po pozivu ministrstva dopolniti.

***Priloga 4: Vzorec obrazca: »Podatki o imenovanem ravnatelju«***

Minister izda, ali zavrne soglasje k imenovanju ravnatelja **v 30 dneh od prejema obrazloženega sklepa o imenovanju**.

Če minister v roku 30 dni ne izda ali zavrne soglasja, **se šteje, da je soglasje dano.**

Postopek imenovanja ravnatelja je zaključen, ko svet zavoda pridobi soglasje ali zavrnitev soglasja ministra k sklepu o imenovanju oziroma po izteku 30 dni, če minister o soglasju v zakonsko določenem roku ne odloči.

Po prejemu odločitve ministra oziroma po preteku roka za podajo soglasja ministra, svet zavoda v zapisniku ugotovi, da je postopek imenovanja ravnatelja zaključen in o tem obvesti vse prijavljene kandidate.

Zoper odločitev sveta zavoda ima neizbrani kandidat sodno varstvo pri sodišču, pristojnem za delovne spore.

Ker je svet zavoda tisti, ki bo moral v primeru morebitne tožbe dokazati zakonitost postopka, je pomembno, da se vsi sklepi, od vročitve katerih teče rok (ali za vložitev pravnega sredstva ali za dopolnitev vloge) pošiljajo tako, da bo svet zavoda razpolagal z dokazilom o datumu vročitve kandidatu (npr. s povratnico).

## Zavrnitev soglasja k imenovanju ravnatelja

Minister zavrne soglasje k imenovanju ravnatelja samo, če so izpolnjeni pogoji, kot jih določa dvanajsti odstavek 53.a člen ZOFVI:

* če je šolska inšpekcija ugotovila nepravilnosti v postopku imenovanja ravnatelja, ki jih svet zavoda ni odpravil,
* če se ugotovi obstoj razlogov iz tretje, šeste ali sedme alineje prvega odstavka 59.a člena ZOFVI, in sicer:
* če ravnatelj pri svojem delu krši zakon, kar je ugotovljeno s pravnomočno odločbo pristojnega državnega organa,
* če računsko sodišče ugotovi hudo kršitev obveznosti dobrega poslovanja
* če ravnatelj ne izvrši dokončne inšpekcijske, upravne ali pravnomočne sodne odločbe.

Če minister zavrne soglasje, svet zavoda odpravi sklep o imenovanju kandidata za ravnatelja in ponovi celoten postopek za imenovanje ravnatelja ter o tem obvesti vse prijavljene kandidate.

# Posebnosti pri imenovanju direktorja in ravnatelja višje šole

V javnem vzgojno-izobraževalnem zavodu, v katerem se za izvajanje programov za predšolske otroke oziroma posameznega izobraževalnega programa oblikuje organizacijska enota, lahko opravlja poslovodno funkcijo **direktor** javnega vzgojno-izobraževalnega zavoda, funkcijo pedagoškega vodje v organizacijski enoti pa ravnatelj.

Za direktorja javnega vzgojno-izobraževalnega zavoda je lahko imenovan, kdor ima izobrazbo, pridobljeno po študijskih programih za pridobitev izobrazbe druge stopnje oziroma raven izobrazbe, pridobljeno po študijskih programih, ki v skladu z zakonom ustreza izobrazbi druge stopnje, najmanj pet let izkušenj in opravljen ravnateljski izpit.

Direktorja imenuje in razrešuje svet zavoda s soglasjem ministra.

V postopku imenovanja direktorja mnenja vzgojiteljskega, učiteljskega oziroma predavateljskega zbora, sveta staršev, lokalne skupnosti, dijakov in študentov svetu zavoda ni treba pridobiti.

Pri vodenju postopka za imenovanje **ravnatelja/direktorja ŠC** je treba upoštevati, da je to enovito delovno mesto (za katero je določen en plačni razred) in da se na tem delovnem mestu opravljata tako funkcija ravnatelja OE kot tudi funkcija direktorja. Postopek imenovanja kandidatov na delovno mesto ravnatelj/direktor ŠC se zato na svetu zavoda izpelje sočasno, saj se obe funkciji (ravnatelja in direktorja) opravljata v okviru enega delovnega mesta. To pa pomeni tudi, da se kandidatu mandat za opravljanje omenjenih funkcij začne hkrati in hkrati tudi izteče.

Pogoji in postopek za imenovanje ravnatelja višje strokovne šole iz četrtega odstavka 53. člena ZOFVI se smiselno uporabljajo tudi za imenovanje **direktorja višje strokovne šole**, ki je skladno z določili 6. in 7. člena Zakona o višjem strokovnem izobraževanju organizirana kot javni izobraževalni zavod.

# Obveščanje kandidatov

V skladu s 36. členom Zakona o zavodih in petnajstim odstavkom 53.a člena ZOFVI mora **svet zavoda** **obvestiti vsakega prijavljenega kandidata o imenovanju** in ga poučiti, da ima pravico pregledati razpisno gradivo ter v 15 dneh po prejemu obvestila zahtevati sodno varstvo pri pristojnem delovnem sodišču, če misli, da je bil kršen za izvedbo razpisa določen postopek in da je takšna kršitev bistveno vplivala na odločitev o imenovanju kandidata ali da imenovani kandidat ne izpolnjuje v razpisu določenih pogojev. Neizbranemu kandidatu je treba omogočiti pregled dokumentacije v roku, ki mu še omogoča uveljavljanje sodnega varstva.

Iz navedenega tako izhaja, da mora svet zavoda vse prijavljene kandidate o imenovanju obvestiti tako, da jim pošlje obvestilo o imenovanju ravnatelja, ko je postopek zaključen, torej, ko svet zavoda prejme soglasje ali zavrnitev soglasja ministra oziroma ko se izteče 30-dnevni rok, v katerem mora minister soglasje podati ali ga zavrniti.

***Priloga 5: Vzorec obvestila prijavljenim kandidatom o imenovanju na delovno mesto ravnatelja***

# Pogodba o zaposlitvi ravnatelja ali direktorja

Z imenovanim ravnateljem se sklene pogodba o zaposlitvi za določen čas, za čas trajanja mandata. Pogodbo o zaposlitvi v imenu sveta zavoda podpiše predsednik sveta zavoda.

## Vrtci

Po zaključenem postopku imenovanja ravnatelja pošlje vrtec en podpisan izvod pogodbe o zaposlitvi ravnatelja v vednost ministrstvu.

Za dodatne informacije in pojasnila v zvezi s pogodbo o zaposlitvi za ravnatelje s področja vrtcev je pristojna uradna oseba mag. Marija Urank, e-naslov: marija.urank@gov.si.

## Zavodi s področja osnovnega in glasbenega šolstva

Po zaključenem postopku imenovanja ravnatelja šola ministrstvu pošlje dokazilo o vročitvi sklepa o imenovanju ravnatelja, na podlagi katerega ministrstvo šoli posreduje delno izpolnjen vzorec pogodbe o zaposlitvi. Svet šole z imenovanim ravnateljem, najkasneje do nastopa dela, sklene pogodbo o zaposlitvi. En izvod podpisane pogodbe šola pošlje ministrstvu.

Za dodatne informacije in pojasnila v zvezi s pogodbami za ravnatelje s področja osnovnega in glasbenega šolstva se lahko obrnete na Sektor za osnovno šolstvo, e-naslov: gp.mvi@gov.si.

## Zavodi s področja srednjega šolstva ter dijaških domov

Vzorec pogodbe o zaposlitvi za ravnatelja javne poklicne, srednje tehniške in srednje strokovne šole, javne gimnazije in javnega dijaškega doma je priloga te okrožnice. En podpisan izvod pogodbe o zaposlitvi pošljete v vednost ministrstvu.

Za dodatne informacije in pojasnila v zvezi s pogodbami za ravnatelje s področja srednjega in višjega šolstva ter dijaških domov je pristojna uradna oseba Urška Naveršnik, e-naslov:urska.naversnik@gov.si.

## Zavodi s področja višjega šolstva

Vzorec pogodbe o zaposlitvi za ravnatelja višje strokovne šole je priloga te okrožnice. En podpisan izvod pogodbe o zaposlitvi pošljete v vednost ministrstvu.

Za dodatne informacije in pojasnila v zvezi s pogodbami za ravnatelje s področja višjega šolstva je pristojna uradna oseba Borut Bajželj, e-naslov:borut.bajzelj@gov.si.

## Zavodi s področja izobraževanja odraslih

Za dodatne informacije in pojasnila v zvezi s pogodbami za direktorje s področja izobraževanja odraslih je pristojna uradna oseba Maja Celarc Accetto, e-naslov:maja.accetto@gov.si.

***Priloga 6: Vzorec obrazca »Pogodba o zaposlitvi ravnatelja za nedoločen čas«***

***Priloga 7: Vzorec obrazca »Pogodba o zaposlitvi ravnatelja za določen čas«***

***Priloga 8: Vzorec obrazca »Pogodba o zaposlitvi v. d. ravnatelja«***

# Imenovanje vršilca dolžnosti ravnatelja

Novela ZOFVI-R prinaša novost tudi glede imenovanja vršilca dolžnosti ravnatelja, in sicer se lahko za vršilca dolžnost imenuje tudi pomočnika ravnatelja, kar do zdaj ni bilo mogoče.

Če ravnatelju predčasno preneha mandat ali če nihče izmed prijavljenih kandidatov za ravnatelja ni imenovan, svet javnega vrtca oziroma šole **imenuje vršilca dolžnosti ravnatelja izmed**:

* strokovnih delavcev;
* pomočnikov ravnatelja ali
* prijavljenih kandidatov.

Če v osmih dneh po prenehanju mandata ravnatelju svet javnega vrtca oziroma šole ne imenuje niti ravnatelja niti vršilca dolžnosti ravnatelja, **imenuje vršilca dolžnosti ravnatelja v naslednjih osmih dneh minister.**

Pod pogoji iz 54. člena ZOFVI lahko ista oseba v istem zavodu opravlja funkcijo vršilca dolžnosti ravnatelja največ dvakrat. Vršilec dolžnosti se lahko imenuje do imenovanja ravnatelja, največ pa za eno leto.

Posebej naj poudarimo, da mora svet zavoda, če postopek imenovanja ravnatelja ni bil uspešen (ker nihče od prijavljenih kandidatov ni bil imenovan ali ker je minister zavrnil soglasje), o tem sprejeti ugotovitveni sklep, obvestiti prijavljene kandidate ter s posebnim sklepom imenovati vršilca dolžnosti ravnatelja (če se je tekoči mandat ravnatelja že iztekel).

Svet zavoda mora takoj po imenovanju vršilca dolžnosti začeti postopek za imenovanje ravnatelja za redni mandat.

***Priloga 9: Vzorec sklepa o imenovanju vršilca dolžnosti ravnatelja***

***Priloga 10: Vzorec obrazca »Podatki o imenovanem v. d. ravnatelja«***

## Vršilec dolžnosti direktorja

Če **direktorju** predčasno preneha mandat oziroma če nihče izmed prijavljenih kandidatov za direktorja ni imenovan, svet javne šole imenuje **vršilca dolžnosti direktorja izmed:**

* strokovnih delavcev:
* pomočnikov ravnatelja:
* ravnateljev organizacijskih enot ali
* prijavljenih kandidatov, vendar največ za eno leto.

Sklep o imenovanju vršilca dolžnosti direktorja svet zavoda vroči imenovanemu vršilcu dolžnosti direktorja. En izvod sklepa o imenovanju vršilca dolžnosti se pošlje v vednost ministrstvu.

Z imenovanim vršilcem dolžnosti direktorja se sklene pogodba o zaposlitvi za določen čas, in sicer, najdlje za čas do imenovanja direktorja ali največ pa za eno leto.

Glede pogodbe o zaposlitvi za vršilca dolžnosti direktorja velja smiselno enako, kot je navedeno v točki 13 te okrožnice za pogodbo o zaposlitvi ravnatelja.

# Razrešitev ravnatelja (razlogi, način in postopek)

Ravnatelja razreši svet javnega vrtca ali šole s soglasjem ministra.

Razloge za razrešitev ravnatelja določa novi 59.a člen ZOFVI.

Svet zavoda lahko razreši ravnatelja:

* + če ravnatelj sam zahteva razrešitev;
	+ če nastane kateri od razlogov, zaradi katerih v skladu z zakonom, ki ureja delovna razmerja, preneha delovno razmerje po samem zakonu;
	+ če ravnatelj pri svojem delu krši zakon, kar je ugotovljeno s pravnomočno odločbo pristojnega državnega organa;
	+ če ravnatelj s svojim nevestnim ali nepravilnim delom povzroči zavodu večjo škodo ali če zanemarja, ali malomarno opravlja svoje dolžnosti, tako da nastanejo ali bi lahko nastale hujše motnje pri opravljanju dejavnosti zavoda;
	+ če ravnatelj neutemeljeno ne izvršuje sklepov organov zavoda ali ravna v nasprotju z njimi;
	+ če računsko sodišče ugotovi hudo kršitev obveznosti dobrega poslovanja ali
	+ če ravnatelj ne izvrši dokončne inšpekcijske, upravne ali pravnomočne sodne odločbe.

Če predlaga razrešitev ravnatelj sam, svet zavoda sprejme ugotovitveni sklep o razrešitvi in o tem obvesti ministrstvo, soglasje ministra k razrešitvi v tem primeru ni potrebno.

V ostalih primerih razlogov za razrešitev mora svet pred sprejemom sklepa o razrešitvi, ravnatelja seznaniti z razlogih za razrešitev in mu omogočiti, da se o njih izjavi (pisno ali ustno na seji). S predlogom o razrešitvi ravnatelja svet seznani tudi lokalno skupnost, vzgojiteljski oz. učiteljski oz. predavateljski zbor, svet staršev, direktorja, dijake in študente.

**Svet obrazloženi sklep o razrešitvi ravnatelja posreduje v soglasje ministru.**

Minister soglasje k sklepu o razrešitvi ravnatelja izda ali zavrne v 30 dneh od prejema obrazloženega sklepa o razrešitvi. Če minister ne izda ali zavrne soglasja v roku 30 dni, se šteje, da je soglasje k razrešitvi dano.

Minister zavrne soglasje k razrešitvi:

* če je bil ravnatelj razrešen v nasprotju s prvim ali drugim odstavkom 59. člena ZOFVI[[29]](#footnote-30) ali
* če razlogi za razrešitev, kot jih določa prvi odstavek 59.a člena ZOFVI[[30]](#footnote-31), niso podani.

Postopek razrešitve se zaključi s soglasjem ministra k sklepu o razrešitvi oziroma z iztekom roka za podajo ali zavrnitev soglasja (razen če razrešitev predlaga ravnatelj sam), svet zavoda pa mora sklep o razrešitvi vročiti ravnatelju.

**Z vročitvijo sklepa o razrešitvi ravnatelju preneha pogodba o zaposlitvi, o čemer izda svet zavoda ugotovitveni sklep.**

## Razrešitev ravnatelja s strani ministra

Novela ZOFVI-R uvaja pomembno novost v postopku razrešitve ravnatelja. V primeru najtežjih kršitev, ko svet zavoda **kljub ugotovljenim kršitvam in pozivu ministra** ne ukrepa, **ima minister po novem pristojnost, da ravnatelja razreši sam.**

Minister bo lahko razrešil ravnatelja, če so podani naslednji razlogi za razrešitev (kot jih določa 59.a člen ZOFVI):

* če ravnatelj pri svojem delu krši zakon, kar je ugotovljeno s pravnomočno odločbo pristojnega državnega organa,
* če računsko sodišče ugotovi hudo kršitev obveznosti dobrega poslovanja,
* če ravnatelj ne izvrši dokončne inšpekcijske, upravne ali pravnomočne sodne odločbe.

Ker je tako postopek imenovanja kot tudi razrešitve ravnatelja v pristojnosti sveta zavoda, bo minister najprej pozval svet zavoda, naj začne postopek razrešitve. Če svet zavoda v dveh mesecih od prejema poziva tega ne bo storil, lahko **minister ravnatelja razreši sam.**

V tem primeru mora minister pred sprejemom sklepa o razrešitvi ravnatelja pisno seznaniti z razlogi za razrešitev in mu dati možnost, da se o njih pisno izjavi, ter o tem obvestiti lokalno skupnost, če je ta ustanoviteljica javnega zavoda.

Minister nato vroči sklep o razrešitvi ravnatelju in o tem obvesti tudi svet zavoda.

Zoper sklep p razrešitvi ima ravnatelj pravico do sodnega varstva, če meni, da je bil v postopku razrešitve kršen zakon oziroma da niso bili podani zakonski razlogi za razrešitev. Sodno varstvo uveljavlja v 30 dneh po vročitvi sklepa o razrešitvi pri pristojnem delovnem sodišču.

Vse določbe postopka razrešitve ravnatelja se smiselno uporabljajo tudi za razrešitev direktorja vzgojno-izobraževalnega zavoda.

# Seznam vzorcev obrazcev, priloženih k okrožnici o postopku imenovanja ravnatelja

V nadaljevanju so navedeni vzorci obrazcev, ki so priloga te okrožnice. Nekateri obrazci (priloge 4, 6, 7, 8 in 10) so priloženi v ločenih dokumentih.

**Vsi vzorci aktov v prilogi se smiselno uporabljajo tudi za druga vodilna delovna mesta na področju srednjih in višjih strokovnih šol ter dijaških domov (direktor VSŠ, ravnatelj VSŠ, direktor, ravnatelj/direktor ŠC, ravnatelj SŠ, ravnatelj SŠ OE, ravnatelj DD).**

**Seznam prilog k okrožnici**

[**Priloga 1: Vzorec javnega razpisa za prosto delovno mesto ravnatelja** 24](#_Toc205901716)

[Priloga 2: Vzorec sklepa o imenovanju ravnatelja 25](#_Toc205901717)

[Priloga 3: Vzorec vloge za izdajo soglasja k sklepu o imenovanju ravnatelja 27](#_Toc205901718)

[Priloga 4: Vzorec obrazca: »Podatki o imenovanem ravnatelju« 29](#_Toc205901719)

[Priloga 5: Vzorec obvestila prijavljenim kandidatom o imenovanju na delovno mesto ravnatelja 30](#_Toc205901720)

[Priloga 6: Vzorec obrazca »Pogodba o zaposlitvi ravnatelja za nedoločen čas« 31](#_Toc205901721)

[Priloga 7: Vzorec obrazca »Pogodba o zaposlitvi ravnatelja za določen čas« 32](#_Toc205901722)

[Priloga 8: Vzorec obrazca »Pogodba o zaposlitvi v. d. ravnatelja« 33](#_Toc205901723)

[Priloga 9: Vzorec sklepa o imenovanju vršilca dolžnosti ravnatelja 34](#_Toc205901724)

[Priloga 10: Vzorec obrazca »Podatki o imenovanem v. d. ravnatelja« 36](#_Toc205901725)

**Priloga 1: Vzorec javnega razpisa za prosto delovno mesto ravnatelja**

# Vzorec javnega razpisa za prosto delovno mesto ravnatelja

Na podlagi 58. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25; v nadaljnjem besedilu: ZOFVI) in 35. člena Zakona o zavodih (Uradni list RS, št. št. 121/91, 8/96, 36/00 – ZPDZC in 127/06 – ZJZP) svet zavoda \_\_\_\_\_\_\_\_\_\_\_\_\_(ime šole in naslov šole) objavlja javni razpis za prosto delovno mesto

RAVNATELJA\_\_\_\_\_\_\_\_\_(ime šole)

Kandidat za ravnatelja mora izpolnjevati pogoje v skladu z Zakonom o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25; v nadaljnjem besedilu: ZOFVI).

Predvideni začetek dela bo dne \_\_\_\_\_\_\_\_\_\_ *(neobvezna sestavina)*.

Izbrani kandidat bo imenovan za ravnatelja za mandatno dobo petih let.

Izbrani kandidat bo sklenil pogodbo o zaposlitvi za določen čas, za čas trajanja mandata in s polnim delovnim časom.

Pisne prijave z dokazili o izpolnjevanju zahtevanih pogojev (dokazila o: izobrazbi, nazivu[[31]](#footnote-32), opravljenem strokovnem izpitu, opravljenem ravnateljskem izpitu, delovnih izkušnjah v vzgoji in izobraževanju, potrdilo o nekaznovanosti, potrdilo iz evidence izbrisanih obsodb in potrdilo sodišča, da kandidat ni v kazenskem postopku) pošljite v \_\_\_\_\_\_\_\_\_\_ *(8/15)* dneh po objavi razpisa na naslov:

**SVET ZAVODA *(ime in sedež)*, z oznako “Prijava na razpis za ravnatelja”.**

Kandidat mora k prijavi priložiti program vodenja zavoda za mandatno obdobje, lahko pa predloži tudi kratek življenjepis.

V izbirni postopek se bodo uvrstile samo pravočasno prispele in popolne prijave kandidatov, ki bodo izpolnjevali razpisne pogoje.

O izidu razpisa bodo kandidati obveščeni najkasneje v roku štirih mesecev od objave tega razpisa.

V besedilu razpisa uporabljeni izrazi, zapisani v moški slovnični obliki, so uporabljeni kot nevtralni za ženske in moške.

Priloga 2: Vzorec sklepa o imenovanju ravnatelja

#

# Vzorec sklepa o imenovanju ravnatelja

**ZAVOD *(ime in sedež)***

Številka:

Datum:

Na podlagi 53.a člena Zakona o organizaciji in financiranju vzgoje in izobraževanja ( (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25; v nadaljnjem besedilu: ZOFVI) je svet zavoda (navesti ime in sedeža zavoda) na \_\_\_\_\_\_\_\_\_\_ seji dne \_\_\_\_\_\_\_\_\_\_ *(navesti datum)* sprejel naslednji

**SKLEP O IMENOVANJU RAVNATELJA**

1. Za ravnatelja zavoda \_\_\_\_\_\_\_\_\_\_ *(ime zavoda)* se imenuje \_\_\_\_\_\_\_\_\_\_ *(ime in priimek, v nadaljnjem besedilu: ravnatelj)*, rojen \_\_\_\_\_\_\_\_\_\_ *(kraj in datum rojstva)*, stanujoč v/na \_\_\_\_\_\_\_\_\_\_ *(navesti kraj prebivališča)*.
2. Mandat ravnatelja traja pet let in začne teči \_\_\_\_\_\_\_\_\_\_ *(datum).*
3. Medsebojne pravice in obveznosti se uredijo s pogodbo o zaposlitvi, ki jo z ravnateljem v imenu sveta zavoda podpiše predsednik sveta zavoda.

*Opomba: Če imenovani kandidat še nima opravljenega ravnateljskega izpita (peti odstavek 53. člena ZOFVI), se v sklepu o imenovanju navede: »Ker ravnatelj še nima ravnateljskega izpita, si ga mora pridobiti najkasneje v enem letu po začetku mandata, sicer mu mandat na podlagi šestega odstavka 53. člena ZOFVI preneha po zakonu.«*

1. Ta sklep začne učinkovati po pridobitvi soglasja ministra, pristojnega za vzgojo in izobraževanje, oziroma po poteku roka iz štirinajstega odstavka 53.a člena ZOFVI.

**OBRAZLOŽITEV *(okvirne sestavine)*:**

Svet zavoda \_\_\_\_\_\_\_\_\_\_ *(navesti ime zavoda)* je v \_\_\_\_\_\_\_\_\_\_ *(navesti ime javnega glasila)* dne \_\_\_\_\_\_\_\_\_\_ *(navesti datum objave)* razpisal delovno mesto ravnatelja zavoda \_\_\_\_\_\_\_\_\_\_ *(navesti ime zavoda)*.

Na razpis se je prijavilo \_\_\_\_\_\_\_\_\_\_ kandidatov *(navesti število kandidatov).*

Svet zavoda je po pregledu prispelih prijav ugotovil, da je bilo \_\_\_\_\_\_\_\_\_\_ vlog oddanih pravočasno, od tega \_\_\_\_\_\_\_\_\_\_ vlog popolnih, \_\_\_\_\_\_\_\_\_\_ vlog nepopolnih in \_\_\_\_\_\_\_\_\_\_ vlog nepravočasnih. Svet zavoda je iz izbirnega postopka izločil *(navesti število)* \_\_\_\_\_\_\_\_\_\_ prepoznih vlog, \_\_\_\_\_\_\_\_\_\_ nepopolnih vlog (ki kljub pozivu niso bile dopolnjene) in \_\_\_\_\_\_\_\_\_\_ vlog, pri katerih prijavljeni kandidat ni izpolnjeval predpisanih pogojev.

Svet zavoda je dne (navesti datum zaprosila) za pisno obrazloženo mnenje o vseh kandidatih, ki izpolnjujejo pogoje, zaprosil vzgojiteljski/učiteljski /predavateljski zbor, svet staršev, dijake/študente in lokalno skupnost.

Po pregledu pridobljenih mnenj in dokazil o izpolnjevanju pogojev (dokazila o izobrazbi, opravljenem strokovnem izpitu, opravljeni šoli za ravnatelje, program vodenja zavoda, dokazila o nekaznovanosti in druga dokazila) in predstavljenega programa vodenja, je svet zavoda na seji dne \_\_\_\_\_\_\_\_\_\_ *(navesti datum seje sveta zavoda)* kot najustreznejšega kandidata za ravnatelja zavoda *(navesti ime zavoda)* imenoval \_\_\_\_\_\_\_\_\_\_ *(navesti ime in priimek imenovanega kandidata.*

*V nadaljevanju na kratko obrazložiti, zakaj je izbrani kandidat najustreznejši.*

Medsebojne pravice in obveznosti se uredijo s pogodbo o zaposlitvi, ki jo z ravnateljem v imenu sveta zavoda podpiše predsednik sveta zavoda. Kot je razvidno iz dokumentacije, ima ravnatelj ob imenovanju v zavodu sklenjeno pogodbo o zaposlitvi *za nedoločen/določen čas/nima sklenjene pogodbe o zaposlitvi (izberi ustrezno).*

Mandat ravnatelja začne teči \_\_\_\_\_\_\_\_\_\_ *(navesti datum)*.

Ta sklep začne učinkovati po pridobitvi soglasja ministra, pristojnega za vzgojo in izobraževanje, oziroma po poteku roka iz štirinajstega odstavka 53.a člena ZOFVI. Če minister zavrne soglasje k imenovanju za ravnatelja, svet zavoda odpravi ta sklep o imenovanju in ponovi postopek imenovanja ravnatelja.

**PRAVNI POUK:**

Zoper ta sklep ni pritožbe. Tožba zoper ta sklep se lahko vloži v roku 30 dni od dneva vročitve tega sklepa na pristojno delovno sodišče.

Pečat zavoda

Predsednik sveta zavoda \_\_\_\_\_\_\_\_\_\_ *(ime in priimek)*

Predsednik sveta zavoda *(podpis)*

Vročiti:

* imenovanemu ravnatelju

Poslati:

* Ministrstvo za vzgojo in izobraževanje

Priloga 3: Vzorec vloge za izdajo soglasja k sklepu o imenovanju ravnatelja

# Vzorec vloge za izdajo soglasja k sklepu o imenovanju ravnatelja

**ZAVOD *(ime in sedež)***

Številka:

Datum:

MINISTRSTVO ZA VZGOJO IN IZOBRAŽEVANJE

Masarykova 16

1000 LJUBLJANA

gp.mvi@gov.si

ZADEVA: VLOGA ZA IZDAJO SOGLASJA K SKLEPU O IMENOVANJU RAVNATELJA

Svet zavoda \_\_\_\_\_\_\_\_\_\_ *(navesti ime zavoda)* je na podlagi 53.a člena Zakona o organizaciji in financiranju vzgoje in izobraževanja (Zakon o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25, v nadaljnjem besedilu: ZOFVI) na \_\_\_\_\_\_\_\_\_\_ *(vpisati sejo)* seji dne \_\_\_\_\_\_\_\_\_\_ *(navesti datum)* med prijavljenimi kandidati za delovno mesto ravnatelja imenoval \_\_\_\_\_\_\_\_\_\_ *(ime in priimek)*.

Svet zavoda v skladu z enajstim odstavkom 53.a člena ZOFVI posreduje sklep o imenovanju ravnatelja \_\_\_\_\_\_\_\_\_\_\_(ime in priimek) v soglasje ministru, pristojnemu za vzgojo in izobraževanje.

Pečat zavoda

Predsednik sveta zavoda \_\_\_\_\_\_\_\_\_\_ *(ime in priimek)*

Predsednik sveta zavoda *(podpis)*

Priloga:

1. obrazložen sklep o imenovanju ravnatelja,
2. obrazec s podatki o imenovanem ravnatelju,
3. sklep sveta zavoda o javnem razpisu za delovno mesto ravnatelja,
4. fotokopijo objavljenega javnega razpisa z navedbo datuma objave in sredstva javnega obveščanja, v katerem je bil javni razpis objavljen,
5. obrazloženo pisno mnenje vzgojiteljskega, učiteljskega oziroma predavateljskega zbora o imenovanem ravnatelju in njegovem programu vodenja,
6. obrazloženo pisno mnenje lokalne skupnosti o imenovanem ravnatelju in njegovem programu vodenja,
7. obrazloženo pisno mnenje sveta staršev o imenovanem ravnatelju in njegovem programu vodenja,
8. obrazloženo pisno mnenje dijakov o imenovanem ravnatelju in njegovem programu vodenja,
9. obrazloženo pisno mnenje študentov o imenovanem ravnatelju in njegovem programu vodenja,
10. obrazloženo pisno mnenje direktorja, če gre za ravnatelja organizacijske enote,
11. fotokopijo zaprosila za mnenje lokalne skupnosti, vzgojiteljskega, učiteljskega oziroma predavateljskega zbora, sveta staršev, dijakov in študentov za imenovanega kandidata (le v primeru, če svet zahtevanih mnenj ni prejel),
12. vlogo kandidata, ki je bil imenovan za ravnatelja, s fotokopijami:
	1. diplome,
	2. potrdila o pridobljeni pedagoško-andragoški izobrazbi oziroma specialnopedagoški izobrazbi (če je potrebna),
	3. potrdila o opravljenem strokovnem izpitu s področja vzgoje in izobraževanja,
	4. potrdila o pridobljenem nazivu na področju vzgoje in izobraževanja,
	5. potrdilo o imenovanju v naziv predavatelja,
	6. potrdila o opravljenem ravnateljskem izpitu,
	7. dokazila o delovnih izkušnjah, pridobljenih v vzgojno-izobraževalnih zavodih, ki izvajajo javno veljavne programe ali programe s pridobljeno javno veljavnostjo, na področjih iz prvega odstavka 1. člena ZOFVI ali v javnih zavodih iz 28. člena ZOFVI,
	8. potrdila iz kazenske evidence (izda ga Ministrstvo za pravosodje),
	9. potrdilo sodišča, da imenovani ravnatelj ni v kazenskem postopku (izda ga krajevno pristojno sodišče),
	10. potrdilo sveta zavoda, v katerem je bil imenovani kandidat predhodno ravnatelj, da niso podani razlogi iz druge alineje dvanajstega odstavka 53.a člena ZOFVI[[32]](#footnote-33),
	11. program vodenja zavoda imenovanega ravnatelja.

Priloga 4: Vzorec obrazca: »Podatki o imenovanem ravnatelju«

Priloga se nahaja v ločeni datoteki (excel).

Priloga 5: Vzorec obvestila prijavljenim kandidatom o imenovanju na delovno mesto ravnatelja

# Vzorec obvestila prijavljenim kandidatom o imenovanju na delovno mesto ravnatelja

**ZAVOD *(ime in sedež)***

Številka:

Datum:

Prijavljeni kandidat *(ime in priimek, naslov)*

ZADEVA: OBVESTILO O IMENOVANJU NA RAZPISANO DELOVNO MESTO RAVNATELJA

Spoštovani.

Obveščamo vas, da je svet zavoda \_\_\_\_\_\_\_\_\_\_ *(navesti ime in sedež zavoda)* na \_\_\_\_\_\_\_\_\_\_ seji dne\_\_\_\_\_\_\_\_\_\_ *(vpisati sejo)* na razpisano delovno mesto ravnatelja imenoval \_\_\_\_\_\_\_\_\_\_ *(navesti ime in priimek imenovanega ravnatelja)*.

Pravni pouk:

V skladu s 36. členom Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP) ima vsak prijavljeni kandidat pravico pregledati razpisno gradivo in v petnajstih dneh po prejemu tega obvestila zahtevati sodno varstvo pri sodišču, pristojnem za delovne spore, če misli, da je bil kršen za izvedbo razpisa določeni postopek in da je ta kršitev bistveno vplivala na odločitev o imenovanju kandidata ali da imenovani kandidat ne izpolnjuje v razpisu določenih pogojev.

Pečat zavoda

Predsednik sveta zavoda \_\_\_\_\_\_\_\_\_\_ *(ime in priimek)*

Predsednik sveta zavoda *(podpis)*

Vročiti:

* vsem prijavljenim kandidatom

Priloga 6: Vzorec obrazca »Pogodba o zaposlitvi ravnatelja za nedoločen čas«

Priloga se nahaja v ločeni datoteki (word).

Priloga 7: Vzorec obrazca »Pogodba o zaposlitvi ravnatelja za določen čas«

Priloga se nahaja v ločeni datoteki (word).

Priloga 8: Vzorec obrazca »Pogodba o zaposlitvi v. d. ravnatelja«

Priloga se nahaja v ločeni datoteki (word).

Priloga 9: Vzorec sklepa o imenovanju vršilca dolžnosti ravnatelja

# Vzorec sklepa o imenovanju vršilca dolžnosti ravnatelja

**ZAVOD *(ime in sedež)***

Številka:

Datum:

Na podlagi 54. člena Zakona o organizaciji in financiranju vzgoje in izobraževanja (Zakon o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25; v nadaljnjem besedilu: ZOFVI) je svet zavoda (navesti ime in sedež zavoda) na \_\_\_\_\_\_\_\_\_\_ *(vpisati sejo)* seji dne \_\_\_\_\_\_\_\_\_\_ *(navesti datum)* sprejel naslednji

**SKLEP O IMENOVANJU VRŠILCA DOLŽNOSTI RAVNATELJA**

1. Za vršilca dolžnosti ravnatelja zavoda \_\_\_\_\_\_\_\_\_\_ *(ime zavoda)* se imenuje \_\_\_\_\_\_\_\_\_\_ *(ime in priimek,* v nadaljnjem besedilu: v. d. ravnatelja*)*, rojen \_\_\_\_\_\_\_\_\_\_ *(kraj in datum rojstva)*, stanujoč v/na \_\_\_\_\_\_\_\_\_\_ *(navesti kraj prebivališča)*.
2. Mandat v. d. ravnatelja traja od \_\_\_\_\_\_\_\_\_\_ *(navesti datum)* do imenovanja ravnatelja oziroma največ eno leto od imenovanja.
3. Medsebojne pravice in obveznosti se uredijo s pogodbo o zaposlitvi, ki jo z v. d. ravnatelja v imenu sveta zavoda podpiše predsednik sveta zavoda.

**OBRAZLOŽITEV: (okvirne sestavine)**

Navesti razloge za imenovanje v. d. ravnatelja *(npr. na javnem razpisu svet zavoda ni izbral nobenega od prijavljenih kandidatov, predhodnemu ravnatelju je potekel mandat, ravnatelj je bil razrešen …)*.

Glede na navedeno je svet zavoda na seji dne \_\_\_\_\_\_\_\_\_\_ *(navesti datum)* za vršilca dolžnosti ravnatelja imenoval \_\_\_\_\_\_\_\_\_\_ *(ime in priimek)*. Imenovani je imenovan:

1. izmed strokovnih delavcev zavoda,
2. izmed pomočnikov ravnatelja oziroma,
3. izmed prijavljenih kandidatov.

Mandat v. d. ravnatelja v skladu s 54. členom ZOFVI traja do imenovanja ravnatelja oziroma največ eno leto od imenovanja.

PEČAT ZAVODA

Predsednik sveta zavoda \_\_\_\_\_\_\_\_\_\_ *(ime in priimek)*

Predsednik sveta zavoda *(podpis)*

Vročiti:

* v. d. ravnatelju

Poslati:

* Ministrstvu za vzgojo in izobraževanje

Priloga 10: Vzorec obrazca »Podatki o imenovanem v. d. ravnatelja«

#

Priloga se nahaja v ločeni datoteki (excel).

1. Uradni list, št. 48/25 [↑](#footnote-ref-2)
2. Področje predšolske vzgoje, osnovnošolskega izobraževanja, vzgoje in izobraževanja otrok s posebnimi potrebami, osnovnega glasbenega izobraževanja, nižjega in srednjega poklicnega izobraževanja, srednjega strokovnega in tehniškega izobraževanja, srednjega splošnega izobraževanja, višjega strokovnega izobraževanja, vzgoje in izobraževanja v domovih za učence in v dijaških domovih ter izobraževanja odraslih. Program s pridobljeno javno veljavnostjo je izobraževalni programi zasebne šole po posebnih pedagoških načelih, za katere je pristojni strokovni svet ugotovil, da je v skladu s cilji sistema vzgoje in izobraževanja v RS in da zagotavlja minimalna znanja, ki omogočajo uspešen zaključek izobraževanje ter ga je priznalo ustrezno mednarodno združenje te šole. [↑](#footnote-ref-3)
3. Center Republike Slovenije za poklicno izobraževanje, Zavod Republike Slovenije za šolstvo, Center Republike Slovenije za mobilnost in evropske programe izobraževanja in usposabljanja, Andragoški center Slovenije, Center šolskih in obšolskih dejavnosti, Državni izpitni center, Slovenski šolski muzej [↑](#footnote-ref-4)
4. https://www.gov.si/drzavni-organi/ministrstva/ministrstvo-za-vzgojo-in-izobrazevanje/storitve/ [↑](#footnote-ref-5)
5. Uradni list RS, št. 16/07 - uradno prečiščeno besedilo, 118/06 - ZUOPP-A, 36/08, 58/09, 64/09 - popr., 65/09 - popr., 20/11, 40/12 - ZUJF, 57/12 - ZPCP-2D, 2/15 - odl. US, 47/15, 46/16, 49/16 - popr., 25/17 - ZVaj, 123/21, 172/21, 207/21, 105/22 - ZZNŠPP, 141/22, 158/22 - ZDoh-2AA, 71/23 in 48/25) [↑](#footnote-ref-6)
6. Uradni list RS, št. 100/05 - uradno prečiščeno besedilo, 25/08, 98/09 - ZIUZGK, 36/10, 94/10 - ZIU, 62/10 - ZUPJS, 40/11 - ZUPJS-A, 40/12 - ZUJF, 14/15 - ZUUJFO, 55/17, 49/20 - ZIUZEOP, 175/20 - ZIUOPDVE, 18/21 in 95/23 [↑](#footnote-ref-7)
7. Uradni list RS, št. 2/25 [↑](#footnote-ref-8)
8. Uradni list RS, št. 70/24 in 18/25 [↑](#footnote-ref-9)
9. Uradni list RS, št. 35/06 [↑](#footnote-ref-10)
10. Uradni list RS, št. 104/15 [↑](#footnote-ref-11)
11. Uradni list RS, št. 65/15 [↑](#footnote-ref-12)
12. Uradni list RS, št. 65/15 [↑](#footnote-ref-13)
13. Uradni list RS, št. 65/15 [↑](#footnote-ref-14)
14. Uradni list RS, št. 18/25 [↑](#footnote-ref-15)
15. Uradni list RS, št. 18/25 [↑](#footnote-ref-16)
16. Uradni list RS, št. 85/22 [↑](#footnote-ref-17)
17. Uradni list RS, št. 65/15 [↑](#footnote-ref-18)
18. Uradni list RS, št. 65/15 [↑](#footnote-ref-19)
19. Uradni list RS, št. 86/04, 100/13, 54/22 - ZUPŠ-1, 95/23 – ZIUOPZP in 102/23 [↑](#footnote-ref-20)
20. Uradni list RS, št. 35/11 in 130/21 [↑](#footnote-ref-21)
21. Uradni list RS, št. 35/01, 102/07 - ZOsn-F, 11/18 in 102/23 [↑](#footnote-ref-22)
22. Podrobnejši opis pridobivanja potrdil dostopen tudi na spletni strani Ministrstva za pravosodje https://www.gov.si/zbirke/storitve/izpis-iz-kazenske-evidence-evidence-vzgojnih-ukrepov-in-evidence-izbrisanih-obsodb-za-kazniva-dejanja-zoper-spolno-nedotakljivost-potrdilo-o-nekaznovanosti/ [↑](#footnote-ref-23)
23. Ker je postopek imenovanja ravnatelja z novelo ZOFVI-R postal enofazen, postopka izbire kot posebne faze imenovanja ravnatelja ni več. Besedo »izbira«, ki jo ZOFVI uporablja v četrtem in desetem odstavku 53.a člena, je treba razumeti kot »imenovanje«. [↑](#footnote-ref-24)
24. Uradni list RS, št.  12/91, [8/96](https://www.uradni-list.si/glasilo-uradni-list-rs/vsebina/1996-01-0379), [36/00](https://www.uradni-list.si/glasilo-uradni-list-rs/vsebina/2000-01-1687) – ZPDZC in [127/06](https://www.uradni-list.si/glasilo-uradni-list-rs/vsebina/2006-01-5348) – ZJZP [↑](#footnote-ref-25)
25. V skladu s sodno prakso (UPRS sodba I U 960/2015 z dne 10.5.2018) ima postopek izbire oziroma imenovanja ravnatelja značaj »druge (neupravne) javnopravne zadeve« v skladu s 4. členom ZUP, za katere se smiselno uporabljajo določila ZUP (npr. uporaba 67. člena ZUP glede poziva k dopolnitvi nepopolnih vlog kandidatov za ravnatelja). [↑](#footnote-ref-26)
26. Uradni list RS, št. 69/11 - uradno prečiščeno besedilo, 158/20, 3/22 - ZDeb, 16/23 - ZZPri) [↑](#footnote-ref-27)
27. https://www.kpk-rs.si/storage/uploads/c83ade43-0115-4fb8-8f3e-0a52dd4d03f1/05\_ZOFVI\_Mnenje-Komisije\_2.pdf [↑](#footnote-ref-28)
28. Druga alineje dvanajstega odstavka 53.a člena ZOFVI:

- če ravnatelj pri svojem delu krši zakon, kar je ugotovljeno s pravnomočno odločbo pristojnega državnega organa,

- če računsko sodišče ugotovi hudo kršitev obveznosti dobrega poslovanja,

- če ravnatelj ne izvrši dokončne inšpekcijske, upravne ali pravnomočne sodne odločbe [↑](#footnote-ref-29)
29. Ravnatelja razreši svet javnega vrtca oziroma šole s soglasjem ministra. Svet mora pred sprejemom sklepa o razrešitvi ravnatelja seznaniti z razlogi zanjo in mu dati možnost, da se o njih izjavi. [↑](#footnote-ref-30)
30. Razlogi za razrešitev, kot jih določa prvi odstavek 59.a člena ZOFVI:

če nastane kateri od razlogov, ko v skladu z zakonom, ki ureja delovna razmerja, preneha delovno razmerje po samem zakonu,

če ravnatelj pri svojem delu krši zakon, kar je ugotovljeno s pravnomočno odločbo pristojnega državnega organa,

če ravnatelj s svojim nevestnim ali nepravilnim delom povzroči zavodu večjo škodo ali če zanemarja ali malomarno opravlja svoje dolžnosti, tako da nastanejo ali bi lahko nastale hujše motnje pri opravljanju dejavnosti zavoda,

če ravnatelj neutemeljeno ne izvršuje sklepov organov zavoda ali ravna v nasprotju z njimi,

če računsko sodišče ugotovi hudo kršitev obveznosti dobrega poslovanja,

če ravnatelj ne izvrši dokončne inšpekcijske, upravne ali pravnomočne sodne odločbe. [↑](#footnote-ref-31)
31. Pri razpisu za ravnatelja višje strokovne šole je treba dodati potrdilo o veljavnem nazivu predavatelja višje šole. [↑](#footnote-ref-32)
32. Druga alineje dvanajstega odstavka 53.a člena ZOFVI:

- če ravnatelj pri svojem delu krši zakon, kar je ugotovljeno s pravnomočno odločbo pristojnega državnega organa,

- če računsko sodišče ugotovi hudo kršitev obveznosti dobrega poslovanja,

- če ravnatelj ne izvrši dokončne inšpekcijske, upravne ali pravnomočne sodne odločbe [↑](#footnote-ref-33)